המדשאה הדרומית של הבית הלבן

המדשאה הדרומית של הבית הלבן (באנגלית: South Lawn) היא שטח המדשאה הראשי בדרום מתחם הבית הלבן בוושינגטון די. סי., ארצות הברית. היא משתרעת מדרום למבנה המגורים המרכזי, גובלת ממזרח ברחוב East Executive ובבניין האוצר, ממערב ברחוב שדרת וסט אקזקיוטיב ובניין משרד ההנהלה ע"ש אייזנהאואר, ולאורך גבולה הדרומי העגול ברחוב South Executive ובשטח הפתוח הציבורי הידוע בשם "האליפסה" (The Ellipse).

בעוד שהחזית הצפונית של הבית הלבן פונה לשדרת פנסילבניה (Pennsylvania Avenue), נחשבת המדשאה הדרומית ל"חצר האחורית" של המתחם, אך היא ממלאת תפקיד טקסי ומנהלי מרכזי.

המדשאה משמשת לאירועים רשמיים כגון טקסי קבלת מנהיגים, וגם לאירועים בלתי פורמליים כמו תחרות גלגול הביצים המסורתית בפסחא ומסיבות קיץ לעובדי הבית הלבן. מסוק הנשיא מארין 1 (Marine One) ממריא ונוחת במדשאה זו באופן תדיר.

 היסטוריה 
ממוזער|חזית הבניין המרכזי של הבית הלבן במדשאה הדרומית ותורן של דגל ארצות הברית גבוה, יוני 2025
כאשר הבית הלבן אוכלס לראשונה בשנת 1800, שטח המדשאה הדרומית היה אחו פתוח שהשתפל בהדרגה לעבר אזור ביצתי גדול – נחל טיבר (Tiber Creek) ונהר הפוטומק שמעבר לו. תומאס ג'פרסון השלים את עבודות העיצוב הבסיסיות של המדשאה, יצר תלוליות עפר משני צדי מדשאה מרכזית, ושיתף פעולה עם האדריכל בנג'מין הנרי לטרוב בתכנון שער ניצחון ששימש כנקודת כניסה ראשית למתחם, מדרום-מזרח לבית הלבן.

התוכנית המקורית של העיר וושינגטון משנת 1793, שנערכה בידי פייר-שארל לַנְפָֿאן, הציעה מערך של גנים מדורגים היורדים לעבר נחל טיבר. בהמשך, בשנת 1850, ניסה אדריכל הנוף אנדרו ג'קסון דייוויס לרכך את המבנה הגאומטרי של תוכנית לנפן באמצעות תוספת של גבול דרומי בצורת קשת ושבילים מתפתלים. דייוויס הגדיל את שטח המדשאה הדרומית ויצר מדשאה עגולה גדולה שכינה "מצעד הנשיא" או "פארק הנשיא", אשר גודרה בצמחייה עבותה של שיחים ועצים.

במהלך כהונתו של הנשיא יוליסס ס. גרנט יובש האזור הביצתי מדרום, והשטח עבר עבודות שיפוע נוספות, כולל הוספת מילוי בגובה 2.4 עד 3 מטרים, כדי למתן את הירידה לעבר נהר הפוטומק.
ממוזער|מבט על אנדרטת וושינגטון ואנדרטת ג'פרסון מהמדשאה הדרומית
במהלך כהונותיהם של הנשיא רתרפורד הייז וגרובר קליבלנד (בקדנציה הראשונה), גויס חיל ההנדסה של צבא ארצות הברית לשנות מחדש את תוואי המדשאה הדרומית. במסגרת העבודות הוקטנה המדשאה המעגלית שתכנן דייוויס, ונקבעו גבולותיה החדשים – כמעט כפי שהם כיום.

בשנת 1902, עם תחילת עבודות השיפוץ בבית הלבן, שכר הנשיא תיאודור רוזוולט את משרד האדריכלים McKim, Mead & White לשם עיצוב מחודש של חלקים מהמבנה. ביוזמתו, הוסרו חממות זכוכית מתקופת התקופה הוויקטוריאנית שהוקמו לאורך הקולונדה המערבית, והוקם במקומן אגף המערב.

בשנת 1934, הנשיא פרנקלין דלאנו רוזוולט מינה את פרדריק לו אולמסט הבן להעריך את מצב שטחי הגן ולהציע שיפורים. אולמסט הבין את הצורך בשמירה על מידה מסוימת של פרטיות עבור הנשיא ובני משפחתו, תוך איזון עם הדרישה לאפשר לציבור תצפית על הבית הלבן.

תוכניתו של אולמסט עיצבה את הנוף כפי שהוא מוכר כיום: שמירה ושתילה של עצים ושיחים גדולים לאורך ההיקף ליצירת גבולות טבעיים המעניקים פרטיות חזותית, יחד עם קווי ראייה נדיבים אל הבית ממערב וממזרח. המדשאה נזרעה בזן דשא בשם Tall Fescue.

 גינון 
 עצים ייחודיים 
ממוזער|טקס קבלת פנים מממלכתי לראש ממשלת יפן, שינזו אבה, 2015
במדשאה הדרומית של הבית הלבן מצויים חלק מהעצים הוותיקים ביותר בשטח המתחם שנטעו על ידי נשיא ארצות הברית. הבולטים שבהם הם שני עצי המגנוליה הדרומית (Magnolia grandiflora) שניטעו על ידי הנשיא אנדרו ג'קסון משני צידיו של הפורטיקו הדרומי.

בנוסף קיימים במתחם עצים מזנים מגוונים, ובהם: מייפל יפני גזור-עלים (Acer palmatum dissectum), אלם אמריקאי (Ulmus americana), אלון לבן (Quercus alba), מגנוליה לבנה (Magnolia × soulangeana), ארז אטלס (Cedrus atlantica), מייפל סוכר (Acer saccharum) ואלון אדום צפוני (Quercus rubra).

 נטיעות עונתיות 
הבריכה והמזרקה שבמרכז המדשאה מוקפות בגינון עונתי משתנה לאורך השנה. באביב נשתלים טוליפים מוקפים בגְרֵיפּ-הִיַצִינְתֵּים (Muscari armeniacum), בקיץ נשתלים גרניומים אדומים (Pelargonium) ופרחי Dusty Miller (Senecio cineraria), ובסתיו נטועים במקום פרחי חרצית (Chrysanthemum cinerariaefolium).

 מתקנים 
ממוזער|216x216 פיקסלים|הנשיא ברק אובמה משחק כדורסל במגרש הספורט יחד עם יועציו וחברי קונגרס, 2009

 גני טקסים 

במדשאה הדרומית שוכנים שני גני טקס רשמיים של הבית הלבן: גן הוורדים והגן על שם ג'קלין קנדי. גן הוורדים (Rose Garden), הידוע לעיתים גם כ"גן הנשיא", ממוקם מדרום-מערב למגורי הנשיא, לאורך הקולונדה המערבית ולצד הלשכה הסגלגלה. הגן על שם ג'קלין קנדי ממוקם מדרום-מזרח למבנה הראשי, לאורך הקולונדה המזרחית. הגן נחנך ב-22 באפריל 1965 על ידי ליידי בירד ג'ונסון, רעיית הנשיא לינדון ג'ונסון, ונקרא על שמה של הגברת הראשונה לשעבר. בחלק מהממשלים המאוחרים כונה גם "הגן של הגברת הראשונה".

 מגרש הספורט 

ממוזער|בריכת השחייה של הבית הלבן, 1992|226x226 פיקסליםמגרש הטניס הראשון הותקן במדשאה הדרומית בתקופת הנשיא תיאודור רוזוולט, ומאז הועבר מספר פעמים עד למיקומו הנוכחי בדרום-מערב השטח. בתקופת הנשיא ברק אובמה סומנו קווים למגרש כדורסל והותקנו סלים נשלפים, שאפשרו משחקים במתכונת מלאה. ממערב למתחם זה נמצא אזור חצי-מגרש ששימש גם כבור פרסות.

 בריכת שחייה 

בריכת השחייה החיצונית של הבית הלבן הותקנה בשנת 1975 על ידי הנשיא ג'רלד פורד. היא ממוקמת מדרום לאגף המערבי, מוקפת בשורת עצים גבוהה המעניקה פרטיות. בהמשך נבנתה קבָּנה סמוכה. הבריכה המקורית של הבית הלבן הייתה מקורה, ונמצאה בין מגורי הנשיא לבין האגף המערבי. הנשיא ריצ'רד ניקסון הפך את הבריכה לחלל תקשורת, שבו שוכן כיום חדר תדרוך עיתונאים על שם ג'יימס ס. בריידי.
ממוזער|203x203 פיקסלים|מגרש הגולף של הבית הלבן, אפריל 2009

 מגרש גולף (Putting Green) 
מגרש הגולף הראשון הותקן על ידי הנשיא דווייט ד. אייזנהאואר בשנת 1954, ונועד לשימושו האישי כגולפאי חובב. המגרש הוסר בתקופת ניקסון, והוחזר בשנת 1991 על ידי הנשיא ג'ורג' הרברט ווקר בוש. הנשיא ביל קלינטון העביר את המגרש למיקומו הנוכחי – מדרום לגן הוורדים, במרחק הליכה מהחדר הסגלגל.

 בור פרסות 
בור פרסות ראשון נבנה באתר מגרש הגולף הנוכחי בתקופת הנשיא הארי טרומן. הוא שוחזר סמוך לבריכה על ידי הנשיא ג'ורג' הרברט ווקר בוש, שהיה חובב מושבע של המשחק. במהלך כהונתו נערכו שני טורנירים שנתיים, בני חודש, בהשתתפות צוותי אחזקה, בני משפחה, עובדים ואורחים. הנשיא בוש נהג להדגים את כישוריו בפני מנהיגים זרים.
ממוזער|195x195 פיקסלים|הנשיא ברק אובמה עם בנותיו סשה ומליה במגרש המשחקים, 2009

 גן ילדים 
גן הילדים של הבית הלבן ממוקם בין מגרש הטניס למגרש הכדורסל, בדרום-מערב המתחם. הגן נתרם בשנת 1968 על ידי הנשיא לינדון ג'ונסון ורעייתו, ומשמש כשטח פרטי עבור ילדים. בגן יש פינת ישיבה עם בריכת דגי זהב, ולאורך השביל שובצו טביעות ידיים ורגליים של ילדים ונכדים של נשיאי ארצות הברית.

 אזור נחיתה למסוק 
המדשאה הדרומית משמשת נקודת נחיתה למסוק הנשיאותי מארין 1. המסוק נוחת באזור הדשא שמדרום למגורי הנשיא. מטעמי אסתטיקה, לא נבנה משטח נחיתה קבוע, אלא סומנו שלושה דיסקים מאלומיניום נשלפים, המותאמים למערך כני הנסע של המסוק.ממוזער|206x206 פיקסלים|מסוק מארין 1 על המדשאה הדרומית, ספטמבר 2009

 תקרית המסוק בשנת 1974 
"תקרית המסוק" של שנת 1974 התרחש במדשאה הדרומית, כאשר אדם פרץ למתחם ונחת בו עם מסוק גנוב.

 מסלול ריצה 
בשנת 1993, הנשיא ביל קלינטון הורה על התקנת מסלול ריצה באורך רבע מייל (כ-400 מטרים) בשולי המדשאה, בסמוך לכניסה הראשית. קלינטון, חובב ריצה, התקשה לצאת לריצות בעיר בשל שיבושי תנועה, ולכן הוקם עבורו המסלול. למראית עין, משטח הריצה הגמיש כמעט ואינו נבדל מהאספלט הסמוך.
ממוזער|195x195 פיקסלים|גן הירק

 מגרש משחקים 
מגרש משחקים הותקן במדשאה בשנת 2009 עבור בנותיו של הנשיא ברק אובמה – סשה ומליה. הוא מוקם סמוך לגן הוורדים ולחדר הסגלגל, אך פורק עם סיום כהונתו של אובמה.

 גן ירק 
גן ירק הוקם ביוזמת הגברת הראשונה מישל אובמה בחלק הדרומי של המדשאה. הירקות שגודלו שימשו את מטבח הבית הלבן ונמסרו גם למקלטים מקומיים. בנוסף, משפחת אובמה התקינה כוורת דבורים בשטח המדשאה.

 גלריה 

 קישורים חיצוניים 

 הערות שוליים 

קטגוריה:הבית הלבן
קטגוריה:וושינגטון די. סי.: גנים